Document ID: /roh_data/filtered/fineweb-2-filterrobots_roh.jsonl.gz/54442

Blers atlets svizzers han gì in viadi turbulent enfin ad Are. Ils ins han stuì prender pliras giadas chatsch enfin ch'els han propi pudì sgular en direcziun Svezia, lura èn els er anc stads pendids a Stockholm ed han per part stuì prender il tren enfin Are. Era il material è per part pir arrivà mardi da mezdi. Quai saja sa chapescha tut auter ch'ina preparaziun ideala, conceda l'expert da skis tar SRF ed anteriur skiunz Marc Berthod.
Gist il Grischun Thomas Tumler ed il Sutsilvan Marco Odermatt hajan gì gronda disfortuna. Els èn pir arrivada bun 40 uras avant la cursa ed han pir survegnì lur material mardi da mezdi. Berthod spera dentant ch'els hajan uschia fatg pli paucs quitads per la cursa e pli blers per lur bagascha.
«Mauro Caviezel sin plaz trais»
Era tar Mauro Caviezel n'ha betg tut funcziunà cun il viadi ad Are. Tuttina è il Grischun arrivà 1 di avant ses dus collegas d'equipa als campiunadis mundials. E Marc Berthod spetga da bler da Mauro Caviezel. Oravant tut en il super-G dad oz. «Mes tip per la cursa è che Matthias Mayer gudogna avant Aksel Lund Svindal e Mauro Caviezel». Il grischun haja en mintga cas la schanza dad ir per ina medaglia.
RR actualitad 12:00